Bratislava júl 2024

Spracované podľa účinného právneho stavu

Schválené pod číslom: 2024/14417:2-C2110

Vedenie triednej knihy v materskej škole

Podľa § 1 ods. 1 písm. a) vyhlášky Ministerstva školstva, vedy, výskumu a športu Slovenskej republiky č. 339/2023 Z. z. o pedagogickej dokumentácii a ďalšej dokumentácii patrí **triedna kniha** **k povinne vedenej** **pedagogickej dokumentácii materskej školy[[1]](#footnote-1)**.

Triedna kniha sa vedie **na formulári podľa vzoru schváleného ministerstvom školstva**, ktorý sa zverejňuje na webovom sídle určenom ministerstvom školstva; schválený **vzor formulára triednej knihy** je **zverejnený** na: <https://edicnyportal.iedu.sk/Forms>

Triedna kniha sa vedie:

* v listinnej podobe alebo ako
* elektronický dokument.

**Triedna kniha vedená elektronicky** sa na konci školského roka **vytlačí v listinnej podobe**, **podpíše a opatrí odtlačkom pečiatky materskej školy.**

**Triedna kniha vedená elektronicky** sa na konci školského roka **nevytlačí** v listinnej podobe, **ak je autorizovaná kvalifikovaným elektronickým podpisom vyhotoveným s použitím mandátneho certifikátu alebo kvalifikovanou elektronickou pečaťou, ku ktorej sa pripojí kvalifikovaná elektronická časová pečiatka**. Takto vedená triedna kniha **sa uloží na dva rôzne fyzicky oddelené dátové nosiče vo vlastníctve školy** alebo **ak ide o školu, ktorá nie je právnickou osobou, na dva rôzne fyzicky oddelené dátové nosiče v správe školy** ako registratúrny záznam bez trvalej dokumentárnej hodnoty **s lehotou 5 rokov**.

Triedna kniha v štátnych materských školách zriadených obcou/mestom a orgánom štátnej správy v školstve (regionálnym úradom školskej správy) je **opatrená okrúhlou pečiatkou so štátnym znakom** bez ohľadu na to, či daná škola je, alebo nie je právny subjekt. V triednej knihe, **v súkromných a cirkevných materských školách, sa nepoužíva úradná pečiatka so štátnym znakom, ale nápisová, prevažne obdĺžniková pečiatka.**

Povinnosťou riaditeľky materskej školy je triedne knihy **pravidelne kontrolovať**. **Kontrolu** správnosti a úplnosti vedenia triednych kníh vykonáva **aj** **triedna učiteľka**.

Triedna kniha sa vypĺňa tak, **aby ju nebolo možné meniť**. V zápise v triednej knihe možno zrejmé chyby opraviť s uvedením dátumu opravy a podpisom osoby, ktorá opravu urobila.

**Záznamy** v triednej knihe:

* **sa vedú v štátnom jazyku,**
* **v národnostných materských školách,** v ktorýchsa **výchova a vzdelávanie** uskutočňuje **v jazyku národnostných menšín** **sa vedú dvojjazyčne[[2]](#footnote-2)**, a to **v štátnom jazyku a v jazyku príslušnej národnostnej menšiny,**
* **odrážajú** celodenné výchovno-vzdelávacie pôsobenie učiteliek a **predstavujú** zhrnutie, prostredníctvom ktorých činností sa dosahovali výchovno-vzdelávacie ciele/výkonové úrovne; súčasťou zápisu môžu byť aj organizačné formy denného poriadku; záleží od konkrétnych okolností, od naplánovaných a najmä zrealizovaných výchovno-vzdelávacích činností,
* **majú** stručne a zrozumiteľne vyjadrovať ciele a obsah výchovno-vzdelávacej činnosti realizovanej v priebehu dňa, čo **neznamená**, že sa v triednej knihe premietnu úplne všetky dosahované ciele, či realizované výchovno-vzdelávacie činnosti – to nie je ani potrebné, ani nevyhnutné,
* **sa vedú denne**, **osobitne každou učiteľkou** vyučujúcou v danej triede[[3]](#footnote-3), v minulom čase, lebo svedčia o už zrealizovanej činnosti,
* **majú byť** úhľadné, gramaticky a štylisticky správne; jednofarebné,
* **obsahujú pravdivé a reálne počty detí** prítomných v materskej škole dopoludnia a popoludní.

**Žiadny právny predpis neustanovuje, ako presne majú znieť zápisy v triednej knihe**. Vo všeobecnosti platí, že:

* do triednej knihy **sa nekreslí**, okrem zaznamenania základných grafických tvarov spojených s precvičovaním grafomotorických zručností detí (napr.: kývanie, mletie, hojdanie, navíjanie; vertikálne línie, horizontálne línie, krivky, slučky; horný a dolný oblúk, lomená línia, vlnovka, ležatá osmička, fiktívne písmo),
* **písanie skratiek v triednej knihe napr. HaČPVD, PV, VA – nie je zakázané** (odporúča sa, aby si materské školy zoznam skratiek dohodnutých na pedagogickej rade (o tejto dohode svedčí zápisnica z príslušnej pedagogickej rady) napísali priamo napr. na zadnú stranu triednej knihy v každej triede),
* zápisy v triednej knihe **nemusia byť vedené osobitne podľa vekových kategórií**. Výchovno-vzdelávacia činnosť sa plánuje pre celú triedu spoločne a v praktickej realizácii sa činnosti a obsah diferencujú v závislosti od aktuálnej rozvojovej úrovne detí.

**Praktické odporúčania:**

Ak sa z rôznych dôvodov nerealizujú naplánované výchovno-vzdelávacie činnosti, napr. z dôvodu aktuálne ponúknutej možnosti navštíviť bábkové predstavenie atď. neuskutočnia, do triednej knihy sa **vždy zapisuje reálne uskutočnená výchovno-vzdelávacia činnosť**.

V prípade pracovnej neschopnosti, či dovolenky učiteľky, zníženého počtu detí atď. (ak sa triedy spájajú) platí, že **zápis sa robí len v tých triedach, v ktorých deti skutočne aj sú**. V triede, z ktorej sú deti rozdelené do ostatných tried sa na mieste, kde by inak bol zápis o zrealizovanej výchovno-vzdelávacej činnosti napr. popoludní, sa len uvedie napr. „Deti boli rozdelené do I. a III. triedy“ príp. sa aj uvedie z akého dôvodu.

V triede, v ktorej sú jej kmeňové deti, aj deti z rozdelenej triedy, sa realizuje výchovno-vzdelávacia činnosť naplánovaná v tejto triede, pričom sa prispôsobí rozvojovým možnostiam a schopnostiam všetkých prítomných detí. V kolónke, v ktorej sa uvádza počet detí popoludní sa môže uviesť napr. 15 + 5\* +3\*\*+2\*\*\* (pričom sa na spodnú časť strany uvedie: \*deti z I. triedy atď.), a zápis bude odrazom skutočne realizovanej výchovno-vzdelávacej činnosti a skutočného počtu prítomných detí.

V prípade, že štátny sviatok alebo deň pracovného pokoja pripadne na pracovný deň, v príslušnom dni sa napíše napr.:

* [Deň vzniku Slovenskej republiky](http://kalendar.azet.sk/sviatky/popis/2016-1-1/) – štátny sviatok
* [Veľký piatok](http://kalendar.azet.sk/sviatky/popis/2016-3-25/) – deň pracovného pokoja
* [Sviatok práce](http://kalendar.azet.sk/sviatky/popis/2016-5-1/) – deň pracovného pokoja
* [Sviatok všetkých svätých](http://kalendar.azet.sk/sviatky/popis/2016-11-1/) – deň pracovného pokoja.

V čase **mimoriadnej situácie, núdzového stavu alebo výnimočného stavu, ak sa preruší vyučovanie a** **materská škola pre deti zabezpečuje dištančné vzdelávanie** v triednej knihe sa vedú **záznamy obvyklým spôsobom** s uvedením poznámky **„Dištančné vzdelávanie“**.

V čase **mimoriadnej situácie, núdzového stavu alebo výnimočného stavu, ak sa preruší vyučovanie a** **materská škola pre deti nezabezpečuje ani dištančné vzdelávanie záznamy** v triednej knihe sa nevedú len sa **v jednej kolónke** uvedie text: „Prevádzka materskej školy prerušená v čase od DD. MM. RRRR do DD. MM. RRRR na základe rozhodnutia regionálneho úradu verejného zdravia/na základe rozhodnutia zriaďovateľa/na základe rozhodnutia ministra školstva, výskumu, vývoja a mládeže SR“.

1. Všetky informácie sa vzťahujú aj na vedenie triednej knihy v materských školách pre deti so špeciálnymi výchovno-vzdelávacími potrebami (špeciálne materské školy). [↑](#footnote-ref-1)
2. V súlade s § 11 ods. 2 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov. [↑](#footnote-ref-2)
3. Podľa § 4 ods. 1 písm. f) zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov je pedagogický zamestnanec povinný podieľať sa na vypracúvaní a vedení pedagogickej dokumentácie a ďalšej dokumentácie. [↑](#footnote-ref-3)